Uzumchilikni rivojlantirishda klaster tizimini joriy etish, sohaga ilg‘or texnologiyalarni jalb qilishni davlat tomonidan qo‘llab-quvvatlashning qo‘shimcha chora-tadbirlari to‘g‘risida

Mamlakatimizda uzumchilikni yanada rivojlantirish, uzum yetishtirish, uni qayta ishlash, tayyor mahsulot ishlab chiqarish bo‘yicha klaster tizimini yo‘lga qo‘yish, alkogol bozorini tartibga solishning samarali mexanizmlarini keng joriy etgan holda respublikani sifatli mahsulotlar bilan ta’minlash, sohaning eksport salohiyatini kuchaytirish, investitsion jozibadorligini oshirish, shuningdek, vinochilik turizmini (enoturizm) rivojlantirish maqsadida:
 1. Quyidagilar uzumchilikni rivojlantirishning asosiy yo‘nalishlari etib belgilansin:
 uzum yetishtirishga ixtisoslashtirish uchun qulay hududlarda eng maqbul maydonlarni belgilash;
 xalqimizning asrlar davomida shakllangan milliy dehqonchilik madaniyati, qadriyatlaridan kelib chiqib, uzum yetishtirishni milliy madaniyat sifatida rivojlantirish;
 uzumchilikni yirik maydonlarda, klaster va kooperatsiya usulida yetishtirish orqali sohada qo‘shilgan qiymat zanjirini yaratish, uzumni saqlash, saralash va qayta ishlashni rag‘batlantirish;
 mahalliy uzum navlarining milliy brendlarini yaratish va yangi bozorlarga chiqish orqali eksportni kengaytirish;
 ilmiy asoslangan holda uzum yetishtirish, uning yangi hosildor, danaksiz navlarini yaratish maqsadida uzumchilik ilmiy maktabini rivojlantirish hamda ilm-fan va ishlab chiqarishning uzviy integratsiyasini yo‘lga qo‘yish.
 2. Tabiiy iqlim sharoiti, aholining dehqonchilik madaniyatidan kelib chiqib, Qoraqalpog‘iston Respublikasi va viloyatlardagi 1-ilovaga muvofiq 48 ta tuman uzum yetishtirishga ixtisoslashtirilsin.
 Bosh vazir o‘rinbosari Sh. G‘aniyev, Qishloq xo‘jaligi vazirligi (J. Xodjayev), Qoraqalpog‘iston Respublikasi Vazirlar Kengashi, viloyatlar hokimliklari hamda mutasaddi vazirlik va idoralar ixtisoslashgan tumanlardagi 156 ming gektar maydonda (shu jumladan 2021-yilda 50 ming gektar) uzumzorlarni barpo etishdan boshlab, ularni iste’molchiga yetkazishga qadar uzluksiz tizimni yaratish uchun mas’ul etib belgilansin.
 3. Belgilansinki:
 2021-yil 1-avgustdan boshlab qishloq xo‘jaligiga mo‘ljallangan yer uchastkalari (sug‘oriladigan va sug‘orilmaydigan (lalmi) yerlar) tokzorlar barpo etish va uzumchilikni rivojlantirish uchun ochiq tanlov asosida ijaraga beriladi;
 yer uchastkalari ochiq tanlov natijalariga ko‘ra 30 yil muddatga ijaraga beriladi;
 ochiq tanlov asosida ijaraga olingan yer uchastkalaridan faqat tokzorlar barpo etish va uzumchilikni rivojlantirish maqsadida foydalaniladi, ushbu shartning bajarilmasligi ijara shartnomasini muddatidan oldin bekor qilish uchun asos bo‘ladi;
 tashabbuskorlarga ajratilgan maydonda Qishloq xo‘jaligi vazirligi tavsiyalari asosida sertifikatlangan tok ko‘chatlarini ekish va suv tejovchi texnologiyalarni joriy qilish hamda o‘simliklarni himoya qilish borasidagi vakolatli organ tavsiyalari asosida ishni tashkil etish majburiyati yuklanadi;
 ochiq tanlovga yer uchastkalari dehqon xo‘jaliklari tashkil etgan holda tokzorlar barpo etish uchun — 0,06 — 1 gektar o‘lchamlarda, yaxlit konturda yirik tokzorlar barpo etish uchun 1 — 30 gektar o‘lchamlarda chiqariladi.
 4. Bosh vazir o‘rinbosarlari Sh. G‘aniyev, J. Qo‘chqorov, qishloq xo‘jaligi vaziri J. Xodjayev Qoraqalpog‘iston Respublikasi Vazirlar Kengashi, viloyatlar hokimlari bilan birgalikda 48 ta tumanning har birida tuproq-iqlim sharoiti uzumchilik (xo‘raki) uchun eng qulay bo‘lgan kamida 2 000 gektar yer maydonlarining ajratilishini ta’minlasin.
 5. 2021-yil 1-sentabrdan boshlab Qoraqalpog‘iston Respublikasi va viloyatlarda ikki nafardan o‘n nafargacha xodimlardan iborat, yuridik shaxs maqomiga ega bo‘lmagan, uzumchilikni rivojlantirish bo‘yicha doimiy loyiha ofislari tashkil etilsin.
 Belgilansinki:
 loyiha ofislari Qishloq xo‘jaligi vazirligi, Alkogol va tamaki bozorini tartibga solish hamda vinochilikni rivojlantirish agentligi (keyingi o‘rinlarda — Agentlik), O‘simliklar karantini va himoyasi agentligi hamda boshqa manfaatdor idoralarning mas’ul xodimlarini (ish haqi saqlangan holda) jalb qilgan holda tashkil etiladi;
 Qishloq xo‘jaligi vazirligi, Agentlik har bir loyiha ofisiga Agentlikning Vinochilikni rivojlantirish jamg‘armasi mablag‘lari hisobidan uzumchilik rivojlangan davlatlardan malakali mutaxassislarni jalb qiladi.
 Quyidagilar loyiha ofislarining asosiy vazifalari etib belgilansin:
 intensiv usulda, shu jumladan klaster va kooperatsiya usulida tokzorlar tashkil etish;
 ajratilayotgan yer maydonlarida tashabbuskorlar tomonidan tokzorlarni barpo etilishini monitoring qilish hamda sertifikatlangan tok ko‘chatlarini ekish bo‘yicha tavsiyalar berish;
 tokzorlar barpo etishga yaroqli yer uchastkalarini tanlash, ularning belgilangan tartibda ochiq tanlovga chiqarilishini tashkil etish;
 tokzorlarga ko‘chatlar, mineral o‘g‘itlar yetkazib berish, agroxizmatlar ko‘rsatish, mahsulotni sotishni tashkil etishga ko‘maklashish.
 6. Belgilansinki, 2021-yil 1-sentabrdan boshlab aholi tomorqalarida, mahallalarda uzum yetishtirishni kengaytirishning yangi mexanizmi joriy etilsin. Unga ko‘ra, O‘zbekiston fermer, dehqon xo‘jaliklari va tomorqa yer egalari kengashi Mahalla va oilani qo‘llab-quvvatlash vazirligi bilan birgalikda:
 aholi tomorqalarida uzum yetishtiruvchi tashabbuskorlarni aniqlaydi, ularning manzilli dasturini shakllantiradi;
 loyiha tashabbuskorlariga manzilli dasturga asosan Fermer, dehqon xo‘jaliklari va tomorqa yer egalarini qo‘llab-quvvatlash jamg‘armasi hisobidan mablag‘ ajratadi;
 “Tomorqa xizmati” MChJ orqali kooperatsiya usulida tuproq-iqlim xususiyatlaridan kelib chiqib, uzum ko‘chatlarini hududlar kesimida ekish, yetishtirish, o‘simliklar himoyasi xizmati va mahsulotni sotib olish bo‘yicha “yo‘l xaritasi”ni ishlab chiqadi va tasdiqlaydi.
 Moliya vazirligi mazkur bandda belgilangan chora-tadbirlarni amalga oshirish uchun oilaviy tadbirkorlik dasturi doirasida, joriy yilda qo‘shimcha 100 milliard so‘m kredit resurslarini ajratsin.
 7. Mahalla va oilani qo‘llab-quvvatlash vazirligi (R. Mamatov), Qishloq xo‘jaligi vazirligi (J. Xodjayev), O‘zbekiston fermer, dehqon xo‘jaliklari va tomorqa yer egalari Kengashi (A. Xaitov) aholi tomorqalaridan, ko‘p qavatli uylar oldidagi yerlardan hamda mahalla ichki ko‘chalari va katta yo‘l bo‘ylaridan unumli foydalanish maqsadida uzum ekishni tashkil etish choralarini ko‘rsin.
 8. 2022-yildan boshlab har ikki yilda bir marotaba uzumchilik yo‘nalishida “eng yaxshi uzum navi”, “eng yaxshi intensiv tokzor”, “eng yaxshi mahalliy uzum navi”, “eng yaxshi vino mahsuloti” kabi nominatsiyalarda o‘tkaziladigan respublika ko‘rik tanlovi ta’sis etilsin.
 Belgilansinki, ko‘rik tanlov g‘oliblarini pul mukofoti va boshqa esdalik sovg‘alar bilan taqdirlash Agentlik, Mahalla va oilani qo‘llab-quvvatlash vazirligi, Qishloq xo‘jaligi vazirligi hamda O‘zbekiston fermer, dehqon xo‘jaliklari va tomorqa yer egalari Kengashining budjetdan tashqari mablag‘lari hisobidan moliyalashtiriladi.
 Vazirlar Mahkamasi ikki oy muddatda ushbu ko‘rik tanlov nizomini tasdiqlasin.
 9. 2021-yil 1-sentabrdan boshlab shunday tartib o‘rnatilsinki, unga muvofiq:
 a) hududlarning tuproq-iqlim sharoitlaridan kelib chiqib, uzum yetishtirish, uni quritish, qadoqlash, qayta ishlash, tayyor mahsulot ishlab chiqarish hamda eksport qilishning to‘liq siklini yaratish maqsadida uzumchilik va vinochilik klasterlari tashkil etiladi;
 b) uzumchilik va vinochilik klasterlari uchun yer maydonlari O‘zbekiston Respublikasi Prezidentining 2021-yil 8-iyundagi “Yer munosabatlarida tenglik va shaffoflikni ta’minlash, erga bo‘lgan huquqlarni ishonchli himoya qilish va ularni bozor aktiviga aylantirish chora-tadbirlari to‘g‘risida”gi PF-6243-son Farmonida belgilangan tartibda ajratiladi. 
 Bunda, ajratiladigan yer maydonlari yaxlit konturlarda bo‘lishi nazarda tutiladi; 
 v) Qoraqalpog‘iston Respublikasi Vazirlar Kengashi Raisi, viloyatlar hokimlari uzumchilik va vinochilik klasterlarini quyidagi shartlarda tanlash va faoliyatini yo‘lga qo‘yishga mas’ul hisoblanadi:
 uzum yetishtirish, qadoqlash, saralash, qayta ishlash va resurs tejaydigan texnologiyalarni joriy etish bo‘yicha investitsiya loyihalarini amalga oshirish yuzasidan biznes-reja yoki texnik-iqtisodiy asos mavjudligi;
 faoliyat yuritishi uchun zarur infratuzilma obyektlari (egalik yoki foydalanish yoxud to‘liq mulk huquqi asosida), shuningdek, malakali kadrlar va boshqa vositalarning mavjudligi hamda moliyaviy barqarorligi.
 10. Xalqaro tiklanish va taraqqiyot banki hamda Xalqaro taraqqiyot uyushmasi ishtirokida “O‘zbekiston Respublikasi qishloq xo‘jaligini modernizatsiya qilish” loyihasi shartlari asosida Qishloq xo‘jaligi vazirligi huzuridagi “Agroservis operator” DUKga ajratilgan hamda fermer xo‘jaliklari va tadbirkorlik subyektlariga tegishli bo‘lgan 20 gektardan kam bo‘lmagan yerlarda bog‘ va tokzorlarni barpo etish hamda tashabbuskorlarga berish tartibi 2-ilovaga muvofiq tasdiqlansin. Bunda: 
 Qoraqalpog‘iston Respublikasi Vazirlar Kengashi, viloyatlar hokimliklari intensiv bog‘ va tokzorlar barpo etiladigan yer maydonlarining ochiq tanlov asosida “Agroservis operator” DUKga, fermer xo‘jaliklari va tadbirkorlik subyektlariga ijaraga berilishini ta’minlaydi, “Agroservis operator” DUK va tashabbuskorlar o‘rtasida shartnoma tuziladi;
 fermer xo‘jaliklari va tadbirkorlik subyektlari ijara shartnomasi asosida o‘zlariga tegishli bo‘lgan yerlarda bog‘ va tokzorlar tashkil etish to‘g‘risida operator korxona bilan shartnoma tuzadi, shartnomada “tayyor holda” topshirish tamoyili asosida bog‘ va tokzorlar tashkil etilib, 20 foiz oldindan, qolgan 80 foizini 7 yil davomida bo‘lib to‘lash sharti belgilanadi;
 “Agroservis operator” DUK o‘ziga hamda fermer xo‘jaliklari va tadbirkorlik subyektlariga ijaraga berilgan kamida 10 gektar yer maydonlarida zamonaviy, resurs tejaydigan texnologiyalarga asoslangan intensiv bog‘ va tokzorlar tashkil qiladi.
 11. Qishloq xo‘jaligi vazirligi (J. Xodjayev) Moliya vazirligi (T. Ishmetov) bilan birgalikda zamonaviy ko‘chatxonalar barpo qilish, sertifikatlangan uzum plantatsiyalarini tashkil etishni moliyalashtirish uchun Jahon bankining qishloq xo‘jaligini modernizatsiya qilish loyihasi doirasida 100 million AQSh dollari miqdoridagi mablag‘larni tijorat banklariga ajratish choralarini ko‘rsin. Bunda:
 ushbu mablag‘lar milliy valyutada tegishincha Agentlik hamda Bog‘dorchilik va issiqxona xo‘jaligini rivojlantirish agentligi tavsiyalari asosida Markaziy bankning asosiy stavkasida tijorat banklariga resurs sifatida joylashtiriladi;
 tijorat banklari 10 yil muddatga (5 yillik imtiyozli davr bilan) 3 foizdan ko‘p bo‘lmagan marja bilan tijorat krediti ajratadi;
 umumiy qiymati 5 milliard so‘mdan, foiz stavkasi Markaziy bank asosiy stavkasining 1,5 baravaridan oshmagan tijorat banklarining milliy valyutada ajratiladigan kredit va lizinglari bo‘yicha uning asosiy stavkadan oshgan, biroq asosiy stavkaning 30 foizidan ko‘p bo‘lmagan qismini qoplash uchun uch yil muddatgacha Tadbirkorlik faoliyatini qo‘llab-quvvatlash davlat jamg‘armasi hisobidan kompensatsiya taqdim etiladi.
 12. Moliya vazirligi (T. Ishmetov) respublika budjetidan Agentlikning Vinochilikni rivojlantirish jamg‘armasiga hamda Bog‘dorchilik va issiqxona xo‘jaligini rivojlantirish agentligining Bog‘dorchilik va issiqxona xo‘jaligini rivojlantirish jamg‘armasiga har yili qo‘shimcha 100 milliard so‘mgacha subsidiya mablag‘larini ajratsin. Bunda, ajratilgan mablag‘lar hisobidan:
 a) yaratilayotgan har 10 gektar maydondagi uzum va mevali bog‘lar plantatsiyalariga suv chiqarish uchun burg‘ilangan quduq, shuningdek, daryolar, kanallar hamda boshqa suv havzalaridan suvni tortish maqsadida nasos stansiyasini qurishga har bir metri uchun 600 ming so‘mdan, ammo 120 million so‘mdan oshmaydigan miqdorda Davlat geologiya va mineral resurslar qo‘mitasining tegishli dalolatnomasiga asosan;
 b) yangi intensiv bog‘ va tokzorlarda tomchilatib sug‘orish texnologiyalarini joriy qilish, burg‘ilangan quduq, shuningdek daryolar, kanallar hamda boshqa suv havzalaridan suvni tortishga nasos stansiyasini qurish ishlarini loyihalashtirish xarajatlarining bir qismini qoplash maqsadida har bir loyihaga 10 million so‘mgacha;
 v) aholi yashash punktlaridan uzoq hududlarda joylashgan 10 gektardan kam bo‘lmagan lalmi va foydalanishdan chiqqan yerlarda uzum va mevali bog‘lar plantatsiyalarini tashkil etish uchun qayta tiklanuvchi, muqobil elektr energiyasi (quyosh, suv, shamol) bilan ta’minlash uskunalarini sotib olish xarajatlarning 50 foizigacha, biroq 100 million so‘mdan ortiq bo‘lmagan miqdorda;
 g) mahalliy sharoitda “in-vitro” usulida yetishtirilgan har bir dona tok ko‘chati va payvandtagli tok ko‘chati uchun 5 ming so‘m miqdorida;
 d) mahalliy ishlab chiqaruvchi klasterlar tomonidan eksport qilingan har bir litr uzum va meva-rezavorlardan tayyorlangan tabiiy ravishda achitilgan tabiiy vino (etil spirti qo‘shilmagan holda) hamda brendi uchun 5 ming so‘mdan ko‘p bo‘lmagan miqdorda; 
 e) uzum ko‘chatlarini shpalerga (yog‘och va boshqa sinuvchan ustunlardan tashqari) ko‘tarish xarajatlarining bir qismini qoplash maqsadida bir dona shpalerga 15 ming so‘mdan ortiq bo‘lmagan miqdorda;
 yo) mayiz quritish va qadoqlash liniyalari hamda vinochilik asbob-uskunalarini xarid qilish xarajatlarining 20 foizi, biroq 300 million so‘mdan ortiq bo‘lmagan miqdorda subsidiya ajratiladi.
 Belgilansinki, mazkur bandning “a” kichik bandida nazarda tutilgan imtiyoz oldin har 35 gektar maydonda uzum va mevali bog‘lar plantatsiyalariga suv chiqarish uchun burg‘ilangan quduq, shuningdek, daryolar, kanallar hamda boshqa suv havzalaridan suvni tortish maqsadida nasos stansiyasini qurishga subsidiya olgan tadbirkorlik subyektlariga yangidan quduq qazish hamda nasos stansiyasini qurish sharti bilan tatbiq etiladi.
 13. Shunday tartib o‘rnatilsinki, unga muvofiq:
 2022-yil 1-yanvardan boshlab mahalliy ishlab chiqarilgan uzum va meva-rezavorlardan tayyorlangan tabiiy ravishda achitilgan tabiiy vino (etil spirti qo‘shilmagan holda) va ko‘piklanadigan vinoning 1 daliga aksiz solig‘i 1 so‘m etib belgilanadi;
 2021-yil 1-avgustdan 2024-yil 1-yanvargacha bo‘lgan muddatda import qilinayotgan, O‘zbekiston Respublikasida ishlab chiqarilmaydigan uzumchilik va vinochilik sohasida qo‘llanadigan xomashyo, uskunalar, maxsus texnikalar, ehtiyot qismlar, shuningdek, eman bochkalar va zanglamaydigan sig‘imlar (yig‘ilmagan va tayyor shaklda) hamda ularning butlovchi qismlari 3-ilovaga asosan bojxona bojidan ozod etiladi.
 Agentlik ikki oy muddatda mahalliy ishlab chiqaruvchilar tomonidan ishlab chiqarilgan uzum va meva-rezavorlardan tayyorlangan tabiiy ravishda achitilgan tabiiy vino (etil spirti qo‘shilmagan holda) va ko‘piklanadigan vinoning 1 daliga aksiz solig‘ini 1 so‘m etib belgilash bo‘yicha Soliq kodeksiga o‘zgartish va qo‘shimchalar kiritish to‘g‘risida Vazirlar Mahkamasiga takliflar kiritsin.
 14. Qishloq xo‘jaligi vazirligi (J. Xodjayev) Moliya vazirligi bilan birgalikda mazkur qarorga 1-ilovadagi uzum plantatsiyalari tashkil etishni moliyalashtirish uchun kelgusi uch yilda har yili xalqaro moliya institutlarining 100 million dollardan imtiyozli kreditlarini jalb etish choralarini ko‘rsin.
 15. Qishloq xo‘jaligi vazirligi (J. Xodjayev) Innovatsion rivojlanish vazirligi (I. Abduraxmanov) bilan birgalikda: 
 bir oy muddatda Qishloq xo‘jaligida bilim va innovatsiyalar milliy markazi ilmiy-tadqiqot institutlarining yer maydonlarida kamida 500 gektar tuproq-iqlim sharoitiga mos bo‘lgan, urug‘siz, sovuqqa chidamli, eksportbop va payvandtagli uzum ko‘chatlari yetishtirishni;
 2021-2022-yillarda uzumning hosildorligi yuqori, sovuqqa va kasallikka chidamli hamda danaksiz yangi navlarini yaratish maqsadida Rossiya, Chili, Turkiya, Italiya va boshqa mamlakatlarning ilmiy muassasalari bilan hamkorlikni tashkil etsin;
 yangidan tashkil etiladigan tokzorlarga maqsadli ko‘rsatkichlar asosida subsidiya ajratish mexanizmlarini takomillashtirish bo‘yicha Vazirlar Mahkamasiga taklif kiritsin. 
 16. Innovatsion rivojlanish vazirligi va Qishloq xo‘jaligi vazirligi bir oy muddatda uzumning viruslardan holi, sertifikatlangan, urug‘siz, sovuqqa chidamli, eksportbop, yangi navlarini yaratish, ularning ko‘chatzorlarini tashkil etish, zararkunanda hamda kasalliklarga qarshi kurashish, innovatsion texnologiyalarni joriy qilishga oid grantlar tanlovini e’lon qilsin.
 17. Oliy va o‘rta maxsus ta’lim vazirligi (A. Toshqulov) Qishloq xo‘jaligi vazirligi (J. Xodjayev) bilan birgalikda 2021-yil yakuniga qadar Jizzax davlat universiteti hamda Farg‘ona davlat universitetida uzumchilik va vinochilik rivojlangan xorijiy davlatlar oliy ta’lim muassasalari bilan hamkorlikda qo‘shma fakultet tashkil etsin.
 18. Investitsiyalar va tashqi savdo vazirligi (A. Voitov) xalqaro marketing kompaniyalarini jalb qilgan holda mahalliy xo‘raki uzum navlari, mayiz va tabiiy vinoning milliy brend sifatida Xitoy, Koreya, Birlashgan Arab Amirliklari, Yevropa davlatlari va boshqa mamlakatlarga eksportini tashkil etish maqsadida:
 xorijdan malakali marketologlarni jalb qilsin;
 har bir hududda salohiyatli eksportyorlarni aniqlab, ularning mahsulot yetishtiruvchilar bilan o‘zaro ishonch va shartnomaviy munosabatlarga asoslangan tizimli hamkorligini yo‘lga qo‘ysin;
 Investitsiyalar va tashqi savdo vazirligining xorijdagi bo‘linmalari, savdo-iqtisodiy masalalar bo‘yicha kotiblarni jalb qilgan holda xorijiy davlatlarning ulgurji savdo tashkilotlari bilan mahsulot xaridiga doir bitimlar tuzilishini tashkil etsin;
 uzum va uzum mahsulotlari eksportini rivojlantirishga qaratilgan boshqa tadbirlarni nazarda tutuvchi 2021 — 2023-yillarga mo‘ljallangan chora-tadbirlar dasturini ishlab chiqib, uning ijrosini ta’minlasin.
 O‘simliklar karantini va himoyasi agentligi (I. Ergashev) ko‘rsatib o‘tilgan mamlakatlarga mahalliy xo‘raki uzum navlari va mayizni eksport qilish bo‘yicha muzokaralar o‘tkazsin hamda mavjud talablarni tadbirkorlik subyektlariga yetkazish choralarini ko‘rsin.
 19. Uzumchilik va vinochilikni rivojlantirish bo‘yicha “Yo‘l xaritasi” 4-ilovaga muvofiq tasdiqlansin.
 20. “El-yurt umidi” jamg‘armasi Qishloq xo‘jaligi vazirligi bilan birgalikda 2022-yil 1-martga qadar ilmiy xodimlar, soha mutaxassislari hamda uzum yetishtiruvchilar va qayta ishlovchilarni “El-yurt umidi” jamg‘armasi hamda xalqaro moliya institutlari grant mablag‘lari hisobiga uzumchilik rivojlangan xorijiy mamlakatlarga uzoq va qisqa muddatli stajirovka, malaka oshirish va o‘qishga yuborish choralarini ko‘rsin.
 Qishloq xo‘jaligi vazirligi Agroxizmatlar markazlari uchun yetuk kadrlarni tayyorlash, ularni doimiy malakasini oshirish orqali kadrlar salohiyatini mustahkamlash uchun ajratilgan mablag‘lar hisobidan uzumchilik yo‘nalishidagi mutaxassislarning xorijiy mamlakatlarda malakasini muntazam ravishda oshirishni ta’minlasin.
 21. Aholi salomatligini ta’minlash, alkogoldan zaharlanish holatlarining oldini olish, texnik talablarga javob bermaydigan, noqonuniy va qo‘lbola usulda tayyorlangan alkogol mahsulotlari aylanmasiga qarshi kurashish samaradorligini oshirish maqsadida Alkogol mahsulotlarini qonunga xilof ravishda tayyorlash va ularning aylanmasiga qarshi kurashish Kengashi (keyingi o‘rinlarda — Kengash) 5-ilovaga muvofiq tarkibda tashkil etilsin. Bunda, Davlat soliq qo‘mitasi Kengashning ishchi organi etib belgilansin. 
 Kengashga quyidagi vazifalar yuklatilsin:
 nazorat qiluvchi va boshqa vakolatli davlat organlarining mahsulotlarni noqonuniy ishlab chiqarish va realizatsiya qilishning oldini olishga qaratilgan faoliyatini muvofiqlashtirish; 
 vakolatli organlar tomonidan ishonchli ma’lumotlar mavjud bo‘lgan hollarda tegishli ruxsatnomalarsiz ishlab chiqarilgan yoki sotilayotgan, aksiz markalari bo‘lmagan yoki qalbakilashtirilgan alkogol va tamaki mahsulotlarini aniqlash tadbirlarini ishlab chiqish;
 iste’mol va texnik etil spirti, alkogol mahsulotlari ishlab chiqarish uchun litsenziyaga ega korxonalar tomonidan noqonuniy, qalbaki, qo‘lbola va sifatsiz mahsulotlar ishlab chiqarish holatlari aniqlangan taqdirda, ularga nisbatan litsenziyani bekor qilishgacha bo‘lgan ta’sir choralari ko‘rilishi bo‘yicha takliflar kiritish;
 alkogol va tamaki mahsulotlarini ishlab chiqaruvchilar hamda alkogol mahsulotlari savdo tashkilotlaridan soliqlar va boshqa majburiy to‘lovlarning o‘z vaqtida va to‘liq tushishini tahlil qilib, kelgusidagi harakat dasturlarini belgilash.
 22. Agentlikning tuzilmasida mavjud shtat birliklari doirasida sohaga innovatsiyalarni jalb etish, sanoatni rivojlantirish, vino turizmi, tashqi iqtisodiy faoliyat va investitsiya bo‘yicha direktor o‘rinbosari lavozimi joriy etilsin. Unga enoturizmni rivojlantirish, sohaga oid innovatsiyalarni, ilmiy-texnik yutuqlarni keng jalb qilish vazifasi yuklatilsin.
 23. O‘zbekiston Respublikasi Oliy Majlisi Senatiga mazkur qarorning ijrosi bo‘yicha amalga oshirilgan ishlar to‘g‘risida vazirlik va idoralar hamda Qoraqalpog‘iston Respublikasi Vazirlar Kengashi, viloyatlar hokimliklarining axborotlarini har chorak yakuni bilan Senat va tegishincha Qoraqalpog‘iston Respublikasi Jo‘qorg‘i Kengesi hamda xalq deputatlari viloyat Kengashlarining majlislarida eshitib borishni tashkil qilish tavsiya etilsin.
 24. Axborot va ommaviy kommunikatsiyalar agentligi (A. Xodjayev), O‘zbekiston Milliy teleradiokompaniyasi (A. Xadjayev), O‘zbekiston Milliy axborot agentligi (A. Ko‘chimov) Agentlik bilan birgalikda mazkur qarorning mazmun-mohiyati hamda maqsad va vazifalarining ommaviy axborot vositalarida keng yoritilishini ta’minlasin.
 25. O‘zbekiston Respublikasi Prezidentining va O‘zbekiston Respublikasi Hukumatining ayrim hujjatlariga 6-ilovaga muvofiq o‘zgartirish va qo‘shimchalar kiritilsin.
 26. Agentlik Qishloq xo‘jaligi vazirligi bilan birgalikda uch oy muddatda qonunchilik hujjatlariga mazkur qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 27. Mazkur qarorning ijrosini ta’minlashda mas’ul va shaxsiy javobgar etib qishloq xo‘jaligi vaziri J.A. Xodjayev, qishloq xo‘jaligi vaziri o‘rinbosari A.M. To‘rayev va Agentlik direktori R.M. Boboyev belgilansin.
 Qaror ijrosini har chorakda muhokama qilib borish, ijro uchun mas’ul idoralar faoliyatini muvofiqlashtirish va nazorat qilish Bosh vazir o‘rinbosarlari Sh.M. G‘aniyev, J.A. Qo‘chqarov, S.U. Umurzakov zimmasiga yuklansin.
 1. O‘zbekiston Respublikasi Prezidentining 2020-yil 23-iyuldagi “O‘zbekiston Respublikasi Alkogol va tamaki bozorini tartibga solish hamda vinochilikni rivojlantirish agentligi faoliyatini tashkil etish to‘g‘risida”gi PQ-4787-son qarorida:
 a) 1-bandning birinchi xatboshisidagi “67” raqami “57” raqami bilan almashtirilsin;
 b) 1-ilovaning matni quyidagi tahrirda bayon etilsin:
 2. Vazirlar Mahkamasining 2019-yil 11-iyundagi 481-son qarori bilan tasdiqlangan O‘zbekiston Respublikasi Qishloq xo‘jaligi vazirligi huzuridagi Bog‘dorchilik va issiqxona xo‘jaligini rivojlantirish agentligi qoshidagi Bog‘dorchilik va issiqxona xo‘jaligini rivojlantirish jamg‘armasi to‘g‘risidagi nizomda:
 a) 4-bandda:
 quyidagi mazmundagi uchinchi xatboshi bilan to‘ldirilsin:
 “O‘zbekiston Respublikasining respublika budjetidan har yili ajratiladigan subsidiyalar”;
 uchinchi — oltinchi xatboshilar tegishincha to‘rtinchi — yettinchi xatboshilar deb hisoblansin;
 b) 6-bandning “b” kichik bandida:
 uchinchi xatboshi quyidagi tahrirda bayon etilsin:
 “maydoni 10 gektardan ziyod bog‘larda va xo‘raki, kishmishbop uzum plantatsiyalarida suvdan maxsus foydalanish yoki suvni maxsus iste’mol qilish bo‘yicha vakolatli organlar tomonidan beriladigan tegishli ruxsatnomaga asosan suv chiqarish uchun burg‘ilangan quduqni, shuningdek, daryolar, kanallar va boshqa suv havzalaridan suvni tortish uchun nasos stansiyasini qurishga har 35 gektar uchun har bir metri uchun 600 ming so‘mdan, ammo 120 million so‘mdan oshmaydigan miqdorda”;
 quyidagi mazmundagi oltinchi — o‘ninchi xatboshilar bilan to‘ldirilsin:
 “yangi bog‘ va xo‘raki, kishmishbop uzum plantatsiyalarida tomchilatib sug‘orish texnologiyalarini joriy qilish, burg‘ilangan quduq, shuningdek, daryolar, kanallar hamda boshqa suv havzalaridan suvni tortishga nasos stansiyasini qurish ishlarini loyihalashtirish xarajatlarining bir qismini qoplash maqsadida har bir loyihaga 10 million so‘mgacha;
 aholi yashash punktlaridan uzoq hududlarda joylashgan 10 gektardan kam bo‘lmagan lalmi va foydalanishdan chiqqan yerlarda mevali bog‘lar va xo‘raki, kishmishbop uzum plantatsiyalarini tashkil etish uchun qayta tiklanuvchi, muqobil elektr energiyasi (quyosh, suv, shamol) bilan ta’minlash uskunalarini sotib olish xarajatlarning 50 foizigacha, biroq 100 million so‘mdan ortiq bo‘lmagan miqdorda;
 mahalliy sharoitda “in-vitro” usulida yetishtirilgan har bir dona xo‘raki, kishmishbop tok ko‘chati va payvandtagli tok ko‘chati uchun 5 ming so‘m miqdorida;
 xo‘raki va kishmishbop tok ko‘chatlarini shpalerga (yog‘och va boshqa sinuvchan ustunlardan tashqari) ko‘tarish xarajatlarining bir qismini qoplash maqsadida bir dona shpalerga 15 (o‘n besh) ming so‘mdan ortiq bo‘lmagan miqdorda;
 mayiz quritish va qadoqlash liniyalarini xarid qilish xarajatlarining 20 foizi, lekin 300 million so‘mdan ortiq bo‘lmagan miqdorda”;
 oltinchi xatboshi o‘n birinchi xatboshi deb hisoblansin.
 3. Vazirlar Mahkamasining 2020-yil 30-noyabrdagi 753-son qarori bilan tasdiqlangan O‘zbekiston Respublikasi Alkogol va tamaki bozorini tartibga solish hamda vinochilikni rivojlantirish agentligining Vinochilikni rivojlantirish jamg‘armasi to‘g‘risidagi nizomda:
 a) 5-bandning o‘n oltinchi xatboshisi chiqarib tashlansin;
 b) 6-bandda:
 uchinchi va to‘rtinchi xatboshilar quyidagi tahrirda bayon etilsin:
 “yaratilayotgan har 10 gektar yer maydonidagi texnik navli uzum plantatsiyalariga suv chiqarish uchun burg‘ulash qudug‘i, sug‘orish uchun daryolar, kanallar va boshqa suv havzalaridan suv chiqarish uchun nasos stansiyasini qurishga har bir metri uchun 600 ming so‘mdan, ammo 120 million so‘mdan ortiq bo‘lmagan miqdorda Davlat geologiya va mineral resurslar qo‘mitasining tegishli dalolatnomasiga asosan ajratiladi;
 mahalliy sharoitda “in-vitro” usulida yetishtirilgan har bir dona texnik navli tok ko‘chati va payvandtagli tok ko‘chati uchun 5 ming so‘m miqdorida ajratiladi”;
 quyidagi mazmundagi yettinchi — o‘ninchi xatboshilar bilan to‘ldirilsin:
 “texnik navli uzum plantatsiyalarida tomchilatib sug‘orish texnologiyalarini joriy qilish, burg‘ilangan quduq, shuningdek, daryolar, kanallar hamda boshqa suv havzalaridan suvni tortishga nasos stansiyasini qurish ishlarini loyihalashtirish xarajatlarining bir qismini qoplash maqsadida har bir loyihaga 10 million so‘mgacha miqdorda ajratiladi;
 aholi yashash punktlaridan uzoq hududlarda joylashgan 10 gektardan kam bo‘lmagan lalmi va foydalanishdan chiqqan yerlarda texnik navli uzum plantatsiyalarini tashkil etish uchun qayta tiklanuvchi, muqobil elektr energiyasi (quyosh, suv, shamol) bilan ta’minlash maqsadida talab etiladigan uskunalarni sotib olish xarajatlarning 50 foizigacha, biroq 100 million so‘mdan ortiq bo‘lmagan miqdorda ajratiladi;
 mahalliy ishlab chiqaruvchi klasterlar tomonidan eksport qilingan har bir litr uzum va meva-rezavorlardan tayyorlangan tabiiy ravishda achitilgan tabiiy vino (etil spirti qo‘shilmagan holda) hamda brendi uchun 5 (besh) ming so‘mdan ko‘p bo‘lmagan miqdorda ajratiladi;
 vinochilik asbob-uskunalarini xarid qilish xarajatlarining 20 foizi, lekin 300 million so‘mdan ortiq bo‘lmagan miqdorda ajratiladi”.